تمام ملک میں گھوڑوں اور اونٹوں کی پرورش و پرداخت کے لیے نہایت وسیع چراگاہیں بنوائی گئیں ، خود دار الخلافہ کے اطراف ونواح میں متعدد چراگاہیں تھیں ، سب سے بڑی چراگاہ مقام ربذہ میں تھی ، جو مدینہ سے چار منزل کے فاصلہ پر واقع ہے ، یہ چراگاہ دس میل لمبی اوراسی قدر چوڑی تھی ، دوسری چراگاہ مقام نقیع میں تھی جو مدینہ سے بیس میل دور ہے ، اسی طرح ایک چراگاہ مقام ضربہ میں تھی جو وسعت میں ہرطرف سے چھ چھ میل تھی حضرت عثمان بن عفان ؓ کے زمانہ میں جب گھوڑوں اور اونٹوں کی کثرت ہوئی تو ان چراگاہوں کو پہلے سے زیادہ وسیع کیا گیا اورہر چراگاہ کے قریب چشمے تیار کرائے گئے؛چنانچہ مقام ضربہ میں بنی صبیہ سے پانی کا ایک چشمہ خرید کر چراگاہ کے لیے مخصوص کر دیا گیا ، علاوہ اس کے حضرت عثمان بن عفان ؓ نے خود اپنے اہتمام سے ایک دوسرا چشمہ تیار کرایا اور منتظمین چراگاہ کے لیے مکانات تعمیر کرائے ، عہد عثمانی میں اونٹوں اور گھوڑوں کی جو کثرت تھی ، اس کا اندازہ اس سے ہو سکتا ہے کہ صرف ضربہ کی چراگاہ میں چالیس ہزار اونٹ پرورش پاتے تھے ۔
Entity: مدینہ — Type: /location/city, /location